Žemutinio Naugardo sritis

Žemutinio Naugardo sritis (arba Nižnij Novgorodo sritis, ), anksčiau – Gorkio sritis – tai Rusijos Federacijos sritis, esanti Pavolgio federalinės apygardos sudėtyje, europinėje Rusijos dalyje. Administracinis centras yra Nižnij Novgorodas, kuriame gyvena 1,3 milijono gyventojų (4 pagal dydį Rusijos miestas). Visa sritis turi 3,5 milijono gyventojų.

Geografija 

Žemutinio Naugardo sritis ribojasi su Kostromos sritimi, Kirovo sritimi, Marių Respublika, Čiuvašija, Mordovija, Riazanės sritimi, Vladimiro sritimi ir Ivanovo sritimi.

Sritis įsikūrusi europinėje Rusijos dalyje, Rytų Europos lygumos viduryje. Užima 76 900 km² plotą, iš kurių 41 proc. sudaro dirbama žemė, 48 proc. – miškai, 2 proc. – vandenys. Sritį į dvi dalis dalina didžiausia Europoje Volgos upė.

Dešiniakrantė Volgos atžvilgiu srities dalis aukštesnė (iki 247 m), o kairiakrantė dalis (Užvolgė) – žemuma. Per sritį teka Volgos intakai – Oka (su Tioša), Kerženecas, Sura (su Pjana, Alatyriu), Vetluga. Volgos slėnyje sudaryti Gorkio, Čeboksarų tvenkiniai.

Klimatas žemyninis, vidutinių platumų. Vidutinė sausio mėnesio temperatūra -12 °C, liepos +19 °C. Vidutinis metinis kritulių kiekis – apie 500 mm. Dešiniakrantėje dalyje auga ąžuolynai, plyti pievinės stepės, o Užvolgėje – spygliuočių (eglių, pušų) ir mišrieji miškai. Įsteigtas Kerženeco rezervatas.

Gyventojai 

~94 % gyventojų – rusai, 1,3 % – totoriai, 0,6 % – mordviai (2010 m.). Miestų gyventojų – 79,8 % (2017 m.).

Didžiausi miestai (2007 m., tūkst. gyv.):
 Nižnij Novgorodas – 1278,3
 Dzeržinskas – 249,9
 Arzamasas – 106,3
 Sarovas – 87,8
 Boras – 76,9
 Kstovas – 65,4
 Pavlovas – 61,7
 Vyksa – 57,9
 Balachna – 54,5
 Zavolžė – 38,5
 Bogorodskas – 34,3
 Kulebakai – 32,9
 Gorodecas – 30,4

Šaltiniai 

Žemutinio Naugardo sritis